– Holding er det verste. Du ser i hver eneste kamp og på corner spillere som har motstanderarmer rundt nakken og halsen. Dommerne står og ser på og gjør ingenting.

– Det er bare litt trist og se på, sier Egil Olsen til NRK.

Gode på offside

Dommer Svein Oddvar Moen og hans ene assistentdommer kom i negativt fokus da målet til Rosenborgs Nicklas Bendtner feilaktig ble annullert for offside i toppkampen mot Brann.

Scoringen ville gitt trønderne en kjærkommen utligning til 2–2 og heng på Brann i tetstriden.

Men det er ikke den kontroversielle situasjonen 20 minutt før slutt som får Norges tidligere landslagssjef til å reagere etter den 12. serierunden i Eliteserien.

Drillo hyller dommerstanden for gode offside-avgjørelser de siste sesongene, men slakter mangelen på blåsing for holding i feltet.

– Denne glippen er faktisk et unntak. Jeg synes de er blitt veldig flinke til å ta offside, i motsetning til gule og røde kort og holding, som jeg synes de er veldig dårlige på, sier Drillo.

TØFFE TAK: Even Hovland i duell med Steffen Lie Skålevik i søndagens toppkamp på Lerkendal. Foto: Ole Martin Wold / NTB scanpix

– Må dømme straffe

Etter 76 minutter i Trondheim kokte det over for Rosenborg-stopper Even Hovland etter en brytekamp med Sivert Heltne Nilsen i Branns straffefelt.

TV-bildene viste Heltne Nilsen med et solid tak rundt stopperen som prøver å score på innlegget som kommer i feltet. Det er nettopp i slike situasjoner dommerne svikter, mener Drillo.

– Det overrasker meg at det ikke er blitt gått litt tøffere til verks på dette. Dommerne innrømmer selv at det vanskelig.

– Men det er ikke nok at én dommer dømmer straffe i ny og ne. Det må komme noe fra sentralt hold for å få bukt med dette. For det er for mye holding, og dette er ikke noe norsk fenomen, det gjelder overalt, fortsetter Drillo.

– Hva bør gjøres med dette?

– Døm straffe hver gang så forsvinner det, er den klare meldingen fra Norges fremste landslagstrener gjennom alle tider.

– Premiere dommerne

ENIG MED DRILLO: Tidligere toppdommer Per Ivar Staberg. Her fra seriekampen mellom Tromsø og Lillestrøm i 2011. Foto: Rune Stoltz Bertinussen / NTB scanpix

Han får støtte fra tidligere toppdommer Per Ivar Staberg.

– Dette er en «never-ending» mare for fotballen. Men man har kommet inn i en stim der terskelen for å dømme på holding i feltet, spesielt til angripende lag, har blitt høy. Og da krever det ekstra mye mot hos dommeren som ser en situasjon som kan blåses på. Men mange velger da å ikke gjøre det, sier Staberg NRK.

Han mener én løsning kan være å premiere dommere som tør å blåse på holding.

– Det må starte med en internasjonal kampanje som fokuserer på dette. Og gi heder til dommere som klare å treffe rett. For regelverket er klart, det er ikke lov å holde i fotball, sier Per Ivar Staberg.

Dommersjef Terje Hauge vil ikke kommentere uttalelsen til Drillo, skriver han i en tekstmelding til NRK.